b'\n_START_ARTICLE_\nZlato tele (drama)\n_START_SECTION_\nVsebina\n_START_PARAGRAPH_\n1. slika: V kavarni je zbrana stalna karta\xc5\xa1ka dru\xc5\xbeba, v posebni sobi zraven so pogrebci, dru\xc5\xbeba kritizira \xc4\x8dlanek v \xc4\x8dasopisu, ki napada novo modo zavarovanja. Menijo se, da se s posmrtnino dobro zaslu\xc5\xbei, \xc4\x8de zavarovanec ob pravem \xc4\x8dasu, tj. v pol leta umre, zato nastaja pravi lov na zavarovalnice, \xc5\xa1e zlasti, \xc4\x8de so stari in bolni. \xe2\x80\x93 Iz sosednje sobe, kjer so pogrebci zelo hrupni in veseli, uide Meta; Tilki omeni na\xc4\x8daka \xc5\xa0imna, siroto, ki je \xc5\xbeivel pri njej, a ga ni veselilo nobeno delo in je od\xc5\xa1el po svetu. Jerasu zaupa, da bo vse zapustila njemu, \xc4\x8de se bo le vrnil in se pobolj\xc5\xa1al. \xe2\x80\x93 Mira in Jara se vrneta z avtomobilskega izleta, uide jima, da sta nekoga povozili. To je bil \xc5\xa0imen, ki takoj nato pride k Jerasu prosit za preno\xc4\x8di\xc5\xa1\xc4\x8de. Jeras ga ne spozna in ga spodi, karta\xc5\xa1ka dru\xc5\xbeba zabavlja \xc4\x8dez reve\xc5\xbea, potem se spomnijo, da bi ga bilo, takole slabotnega, dobro zavarovati; z razli\xc4\x8dnimi izgovori se drug za drugim porazgubijo, da bi opravili zamujeno. Ostane le Leon, ki z Jaro naklepa, kako bi osvojil Miro, ki je dobra partija, \xc4\x8deprav ima on \xc5\xbee otroka z Lu\xc5\xbeari\xc4\x8dino h\xc4\x8derko. Lu\xc5\xbearica pride nad Leona, da bi zvedela za dan poroke. Leon se skrije, Jara pa cini\xc4\x8dno plahta ubogo \xc5\xbeeno, da bo poroka kaj kmalu; Lu\xc5\xbearica potola\xc5\xbeena odide. \xe2\x80\x93 Medtem je bil Jeras poslal hlapca za \xc5\xa0imnom, da bi reve\xc5\xbea dobil v svoje mre\xc5\xbee; ko izve, kdo je, se zla\xc5\xbee, da ga teta ne mara niti videti, naj ostane kar pri njem. Tedaj se drug za drugim vrnejo \xc4\x8dlani dru\xc5\xa1\xc4\x8dine, ki so \xc5\xa0imna zaman iskali; \xc5\xbere jih zavist, ko vidijo, da jih je svetohlinski Jeras prehitel. Nastane prepir, o\xc4\x8ditki letijo sem in tja, polni medsebojnega zani\xc4\x8devanja._NEWLINE_2. slika: Jarc Tilki, s katero se rada vidita, pove, da vsa dru\xc5\xa1\xc4\x8dina skrbi za \xc5\xa0imna kot za kak\xc5\xa1nega pro\xc5\xa1ta; zavarovali so ga, pa se boje, da ne bi prekmalu umrl. Zanj se zanimata tudi Mira in Jara, a ka\xc5\xbee, da ima Mira precej ve\xc4\x8d izgledov. Zato tudi neprijazno odbije Leona, ki se smuka okrog nje. Stari Jeras pa osvaja baronico, mikajo ga njena domnevna posestva v Avstriji; ona nad vse rada privoli v zaroko. Zaloti jo Meta, ki je bila pri\xc5\xa1la vabit \xc5\xa0imna, naj pride k njej, in jih pohlepnemu Jerasu po\xc5\xa1teno nabrenka._NEWLINE_3. slika: Jeras, ki so mu Metine besede \xc5\xa1le do \xc5\xbeivega, po Sagmeistru poizveduje po Heleninih posestvih. Tudi s \xc5\xa0imnom ni vse prav, ozdravel je in ni\xc4\x8d ne ka\xc5\xbee, da bi hotel umreti. Agent svetuje, naj na\xc5\xbeene \xc5\xa0imna delat na polje, tam bo hitro oslabel. Tilka o zaroti obvesti \xc5\xa0imna, ta pa dobre volje sklene, da bo strica sam prosil za delo. \xe2\x80\x93 Medtem se Leon in Jeras domenita za dan poroke \xe2\x80\x93 naj bo kmalu, kajti po vasi se \xc5\xbee \xc5\xa1irijo govorice o Miri in \xc5\xa0imnu. A Mira se izvije, da se ne mudi, da \xc5\xa1e ne mara zapustiti o\xc4\x8deta. Jeras je presene\xc4\x8den nad njeno ljubeznijo do njega, \xc5\xa1e bolj pa, ko ga \xc5\xa0imen poprosi za delo na polju._NEWLINE_4. slika: Tilka in Jarc skrbita, da je \xc5\xa0imen o vsem na teko\xc4\x8dem. Tako izve, da mu teta rada prepusti posestvo, ko vidi, da ima veselje s kme\xc4\x8dkim delom; pa tudi to, da je Leon zasnubil Miro in da mu je ona dala besedo. \xc5\xa0imna novica zelo prizadene, a se potaji in nadaljuje s ko\xc5\xa1njo. Pribli\xc5\xbea se kavarni\xc5\xa1ka dru\xc5\xa1\xc4\x8dina, hudo zdelana in skrokana. Vsi so besni, ko vidijo \xc5\xa0imna, kako krepko je poprijel za delo; obkladajo se z \xc5\xbealjivkami in pijanskimi slaboumnostmi, na koncu se celo stepejo in se med zmerjanjem porazgubijo s travnika. Pride Mira in \xc5\xa0imnu pove, da so jo prisilili v zaroko, a ona da ima rada samo njega. \xc5\xa0imna hitro mine zamera, zaupa ji, da posestvo \xc5\xbee imata, ona naj le dela tako, kakor si je on zamislil. Mira ga navdu\xc5\xa1eno poljubi, tedaj pa pride Jeras, v jezi \xc5\xa0imna po\xc5\xbeene, h\xc4\x8der pa ozmerja. A Mira se dr\xc5\xbei \xc5\xa0imnovega na\xc4\x8drta in je karseda poni\xc5\xbena in ubogljiva._NEWLINE_5. slika: Pri Jerasovih se pripravljajo na slovesno praznovanje zaroke Mire in Leona. Mira se potajuje, a o\xc4\x8ditno nekaj naklepa \xe2\x80\xa6 Pridejo povabljenci, sledijo si slavnostni govori. Tedaj udari v dru\xc5\xa1\xc4\x8dino novica, da je posmrtninsko zavarovanje odpravljeno, takoj zatem pride Sagmeistrova brzojavka, da s Heleninimi posestvi ni ni\xc4\x8d, za povrh pa pridrvi \xc5\xa1e Lu\xc5\xbearica in grozi Leonu s \xc5\xa1kandalom. A \xc5\xbee se zunaj oglasi harmonika in vriskanje \xe2\x80\x93 Meta, \xc5\xa0imen in poln voz dolskih fantov so pri\xc5\xa1li po nevesto, Mira pa oznani, da je njen \xc5\xbeenin \xc5\xa0imen in nih\xc4\x8de drugi. Ogor\xc4\x8denje je veliko, jezni in osramo\xc4\x8deni Leon o\xc4\x8dita Jerasu njegove zavarovalni\xc5\xa1ke grehe, ga javno razkrinka in z Jaro u\xc5\xbealjen odide; za njim se zapodi Lu\xc5\xbearica. Jeras pobesni in poka\xc5\xbee posmehujo\xc4\x8dim se gostom vrata. Ostane le blaznik, ki mu je Jerasov polom v neizmerno veselje: ni le on tisti, ki se mu zmeraj vse ponesre\xc4\x8di! Jeras mu pade okrog vratu in zajoka, Blaznik ga tola\xc5\xbei, vesela svatovska pesem pa se zmeraj bolj oddaljuje.'